1Nibak Nabi Sulaiman. Ya Allah, neupeurunoe kheueh huköm Droeneueh ubak raja, neubri kheueh keuadelan Droeneueh ubak aneuëk agam raja. 2Seumoga gobnyan geupeuhakém umat Droeneueh meunurot huköm, dan geupeulaku ureuëng nyang teuseupet deungon ade. 3Kira jih nanggroe kamoe makmu dan seujahteura, dan na keuadelan keu banmandum bansa. 4Seumoga raja geubila hak kawöm jeulata, geutulông ureuëng gasien dan geupeuhabéh soe mantong nyang teugom awaknyan. 5Seumoga gobnyan teutab meuteun tron meutron simantong na mata uroe dan buleuen. 6Seumoga gobnyan lagée ujeuen nyang jitron di teungoh padang, dan lagée ujeuen teuga tron nyang ji-ile u dalam blang. 7Seumoga keuadelan meukeumang keu siumu masa, dan keumakmuran meulimpah simantong na buleuen. 8Keurajeuen gobnyan meutamah luwah nibak laôt saboh u laôt nyang laén, meulinteueng nibak timu sampoe u barat. 9Peunduduek nyang na tinggai di padang pasi tundok ubak gobnyan dan musoh jisujut dikeue gaki gobnyan. 10Raja-raja Tarsis dan pulo-pulo teuma jiba peuseumahan keu gobnyan. Raja-raja Arab dan Etiopia meunan cit teuka jiba upeti. 11Banmandum raja nyang laén sujut dikeue gobnyan, meubagoe bansa jeuet keu namiet gobnyan. 12Sabab gobnyan geupeuleupah ureuëng nyang leumoh teutindéeh hana meudaya, dan ureuëng gasien nyang jimeuhôi ngon meulakée ubak gobnyan. 13Gobnyan lumpah geugaséh keu ureuëng gasien dan rakyat jeulata, dan geupeuseulamat udeb ureuëng nyang meularat. 14Gobnyan geupeubeubaih awaknyan nibak ureuëng nyang seupet dan nyang peubuet gasa ateueh ureuëng nyan, sabab udeb awaknyan keubit meuhareuga nibak gobnyan. 15Udeb kheueh baginda raja! Seumoga ubak gobnyan geupeuseumah méuh nibak nanggroe Arab. Seumoga gobnyan meudoá tieb-tieb watée dan sabe geureustu doá geuh nyan. 16Seumoga gandom meulimpah ruwah bansaboh nanggroe dan bukét ngon gunong gobnyan peunoh deungon hase bumoe. Seumoga tanoh gobnyan gumbô lagée Gunong-gunong Libanon, dan peunduduek banda gobnyan meutamah-tamah lagée naleueng nyang timoh lam padang. 17Seumoga nan raja ji ingat sabe siumu masa, dan meusyeuhu meutamah-tamah simantong na mata uroe. Seumoga bansa-bansa nyang laén jilakée beureukat lagée gobnyan, dan banmandum ureuëng jipeugah gobnyan mubahgia. 18Teupujoe kheueh TUHAN, Allah Israel! Teuma Gobnyan nyang peubuet hai-hai nyang meupeusona. 19Teupujoe kheueh nan Gobnyan nyang agong keu siumu masa; seumoga bansaboh bumoe peunoh deungon keumuliaan Gobnyan! Jeuet kheueh lagée nyan, Amin! 20Seukian kheueh doá-doá Nabi Daud, bin Isai.
Zabur 72